CELEX: 32021R0911
Language: bg
Date: 2021-05-31 00:00:00
Title: Регламент за изпълнение (ЕС) 2021/911 на Комисията от 31 май 2021 година относно класирането на някои стоки в Комбинираната номенклатура

7.6.2021   
               
               
                  BG
               
               
                  Официален вестник на Европейския съюз
               
               
                  L 199/7
               
            
         РЕГЛАМЕНТ ЗА ИЗПЪЛНЕНИЕ (ЕС) 2021/911 НА КОМИСИЯТА
         от 31 май 2021 година
         относно класирането на някои стоки в Комбинираната номенклатура
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) № 952/2013 на Европейския парламент и на Съвета от 9 октомври 2013 г. за създаване на Митнически кодекс на Съюза (1), и по-специално член 57, параграф 4 и член 58, параграф 2 от него,
         като има предвид, че:
         
                     (1)
                  
                  
                     С цел да се осигури еднакво прилагане на Комбинираната номенклатура, приложена към Регламент (ЕИО) № 2658/87 на Съвета (2), е необходимо да се приемат мерки относно класирането на стоките, посочени в приложението към настоящия регламент.
                  
               
                     (2)
                  
                  
                     С Регламент (ЕИО) № 2658/87 се определят общите правила за тълкуване на Комбинираната номенклатура. Тези правила се прилагат също така и към всяка друга номенклатура, която изцяло или частично се основава на нея, с която се добавят допълнителни подраздели към нея и която е създадена със специални разпоредби на Съюза с оглед на прилагането на тарифни и други мерки, свързани с търговията със стоки.
                  
               
                     (3)
                  
                  
                     В съответствие с тези общи правила стоките, описани в колона 1 от таблицата в приложението, следва да бъдат класирани в кода по КН, посочен в колона 2, на основание на посоченото в колона 3 от същата таблица.
                  
               
                     (4)
                  
                  
                     Целесъобразно е да се предвиди обвързващата тарифна информация, която е издадена по отношение на обхванатите от настоящия регламент стоки и която не е в съответствие с него, да може да продължи да се ползва от титуляря за известен срок по силата на член 34, параграф 9 от Регламент (ЕС) № 952/2013. Този срок следва да бъде три месеца.
                  
               
                     (5)
                  
                  
                     Мерките, предвидени в настоящия регламент, са в съответствие със становището на Комитета по Митническия кодекс,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Стоките, описани в колона 1 от таблицата в приложението, се класират в Комбинираната номенклатура в кода по КН, посочен в колона 2 от същата таблица.
         
         
            Член 2
            Обвързващата тарифна информация, която не е в съответствие с настоящия регламент, може да продължи да се ползва по силата на член 34, параграф 9 от Регламент (ЕС) № 952/2013 за срок от три месеца от датата на влизане в сила на настоящия регламент.
         
         
            Член 3
            Настоящият регламент влиза в сила на двадесетия ден след деня на публикуването му в Официален вестник на Европейския съюз.
            
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 31 май 2021 година.
            
               
                  За Комисията
               
               
                  от името на председателя,
               
               Gerassimos THOMAS
               
                  Генерален директор
               
               
                  Генерална дирекция „Данъчно облагане и митнически съюз“
               
            
         
         
            (1)  ОВ L 269, 10.10.2013 г., стр. 1.
         
            (2)  Регламент (ЕИО) № 2658/87 на Съвета от 23 юли 1987 г. относно тарифната и статистическа номенклатура и Общата митническа тарифа (ОВ L 256, 7.9.1987 г., стр. 1).
      
      
         
            ПРИЛОЖЕНИЕ
            
                        Описание на стоките
                     
                     
                        Класиране
                        (код по КН)
                     
                     
                        Основания
                     
                  
                        1
                     
                     
                        2
                     
                     
                        3
                     
                  
                        Ролкови платформи за пренасяне на мебели, състоящи се от:
                        
                                    —
                                 
                                 
                                    дървесна плоскост (плоскост от дървесни влакна със заоблени ъгли и ръбове);
                                 
                              
                                    —
                                 
                                 
                                    пластмасови подложки против хлъзгане от горната страна на плоскостта;
                                 
                              
                                    —
                                 
                                 
                                    пластмасови ролки;
                                 
                              
                                    —
                                 
                                 
                                    метални скоби за монтиране на пластмасовите ролки от долната страна на плоскостите.
                                 
                              Изделието има вдлъбнатина за хващане при пренасянето му (например на ръка) или за окачването му на стена.
                        Изделието е предназначено да се използва за превоз на различни предмети, по-специално на мебели и други тежки предмети.
                        (Вж. изображението) (*1)
                        
                     
                     
                        4421 99 10 
                     
                     
                        Класирането се определя от общи правила 1, 3, буква б) и 6 за тълкуване на Комбинираната номенклатура, от забележка 3 към глава 44 и от текстовете на кодове по КН 4421 , 4421 99  и 4421 99 10 .
                        Класирането в код по КН 8716 80 00  като други превозни средства, без задвижващо устройство, се изключва, тъй като обективните характеристики и свойства на изделието не отговарят напълно на условията в позиция 8716  и код по КН 8716 80 00 .
                        С оглед на неговите обективни характеристики и свойства, включително вдлъбнатината за хващане, която не се използва за бутането му с крак или ръка, и неговата конструкция, предвидена за транспортиране на тежки предмети, напр. мебели, чрез бутане на самите предмети, изделието не е предназначено да бъде теглено от други превозни средства, да бъде бутано или теглено ръчно, да бъде бутано с крак или да бъде теглено от животни (вж. също Обяснителните бележки към Хармонизираната система към позиция 8716 , втори параграф).
                        Изделието не може да се счита за превозно средство, защото не притежава някои от характеристиките и свойствата на превозно средство с ръчно или крачно задвижване от позиция 8716 , тъй като не е вид количка за теглене или бутане с различен брой колела и оси, нито пък съдържа някаква специфична част на превозно средство, например шаси.
                        Поради това изделието следва да се класира според материала, от който се състои.
                        Изделието е съставен продукт, състоящ се от различни материали (дърво, пластмаса и метал). Елементът, който придава основния характер на изделието, е дървеният материал, тъй като дървената плоскост съставлява основната част от съставния продукт и е от най-голямо значение за употребата на изделието по предназначение.
                        Следователно изделието трябва да бъде класирано в код по КН 4421 99 10  като друго изделие от плочи от дървесни влакна.
                     
                  
               
            
               (*1)  Изображението е само за информация.